Cum au fost afectați muzicienii de pandemie. De Revelion au petrecut acasă, nu pe scenă.
Muzicienii și lăutarii au petrecut de Revelion acasă, nu pe scenă, ca în alți ani. Petrică Pană suferă că nu mai poate face ceea ce iubește: să cânte! Aureliu Ioniță este dezamăgit că statul nu l-a ajutat cu nimic. Mielle Bibescu spune că muzicienii sunt leacul împotriva tristeții.
Pandemia a distrus atât de multe industrii și atât de multe vise. Mai ții minte ultimul concert la care ai fost?Nici muzicienii nu mai știu când au cântat ultima dată pe o scenă. Petrică Pană este muzician de când se știe. Abia așteaptă să mângâie vioara cu arcușul, din nou, în fața publicului.În tot acest timp, Petrică Pană nu a făcut nimic. Nimic din ceea ce era obișnuit să facă. În schimb, a așteptat. Ca noi toți. O viață normală. Cu lacrimi în ochi, Petrică Pană a spus cum a fost pentru el acest an."Lăsați-mă să cânt! Este crimă să nu lași un artist să cânte. Eu sunt foarte trist că noi care am slujit întotdeauna oamenii, astăzi ni se spune: "Nu știam că existați, erați pe undeva?". Da eram, încă mai suntem.", spune acesta."Vaccinarea și testarea sunt pentru noi o portiță spre normalitate. Dacă suntem vaccinați și testați.", a mai adăugat Petrică Pană.Aureliu Ioniță este liderul trupei Mahala Rai Banda. A cântat prin toată lumea. Muzica pe care o face are milioane de vizualizări pe YouTube.Pentru el, Revelionul a fost o zi ca oricare alta. O zi care se tot repetă de 9 luni încoace. Luni în care nu a reușit să câștige mai nimic."Se preconiza un an foarte bun cu peste 80 și ceva de evenimente. De câștigat bani, nu stiu dacă poate spune cineva că a câștigat ceva anul ăsta.""Așa a fost sistemul. Hai vii? Cânți și ți-ai luat banii și ai plecat. Eu plătesc taxe și impozite de vreo 15 ani și nu am beneficiat de absolut nimic.", a explicat Aureliu Ioniță.Mielle Bibescu este lăutar. Cântă la clarinet. Înainte câștiga în jur de 2.000 de euro pe lună. De o vreme, lună de lună, trăiește cu speranța că lucrurile vor reveni, cândva, la normal. Ca noi toți."Noi suntem pentru ei să creăm atmosferă. Asta e menirea noastră. Exact ca și vaccinul ăsta anti-covid, așa suntem și noi, anti-tristețe.".